[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 15.11.2005

COM(2005) 574 τελικό

2004/0146 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την

Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για κοινοτική άδεια ελεγκτή εναέριας κυκλοφορίας

2004/0146 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την

Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για κοινοτική άδεια ελεγκτή εναέριας κυκλοφορίας

(Κείμενο που παρουσιάζει ενδιαφέρον για τον ΕΟΧ)

1. ΙΣΤΟΡΙΚΟ ΤΟΥ ΦΑΚΕΛΟΥ

Ημερομηνία διαβίβασης της πρότασης στο Ευρωπαϊκό Κοινοβούλιο και στο Συμβούλιο (έγγραφο COM(2004) 473 τελικό – 2004/0146 (COD): | 12.7.2004 |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 9.3.2005 |

Ημερομηνία γνωμοδότησης του Ευρωπαϊκού Κοινοβουλίου, σε πρώτη ανάγνωση: | 8.3.2005 |

Ημερομηνία διαβίβασης της τροποποιημένης πρότασης (έγγραφο COM(2005) 293 τελικό) | 24.6.2005 |

Ημερομηνία καθορισμού της κοινής θέσης : | 14.11.2005 |

2. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η πρόταση της Επιτροπής για οδηγία του Ευρωπαϊκού Κοινοβουλίου και του Συμβουλίου για κοινοτική άδεια ελεγκτή εναέριας κυκλοφορίας είναι ένα από τα καίρια στοιχεία της δέσμης μέτρων για τον Ενιαίο Ουρανό. Η άδεια συντελεί στην αναγνώριση των ειδικών επαγγελματικών ικανοτήτων των ελεγκτών εναέριας κυκλοφορίας σε κοινοτική κλίμακα. Ταυτοχρόνως, οι εναρμονισμένες και υψηλού επιπέδου ικανότητες εντάσσονται στο πλαίσιο της ευρύτερης κοινοτικής πολιτικής για την ασφάλεια και θα συμβάλουν στην πιο ευέλικτη οργάνωση της απασχόλησης, ιδίως ενόψει της παροχής υπηρεσιών πέραν των συνόρων, καθώς και του καθορισμού και της διαχείρισης λειτουργικών τμημάτων του εναέριου χώρου.

3. ΠΑΡΑΤΗΡΗΣΕΙΣ ΕΠΙ ΤΗΣ ΚΟΙΝΗΣ ΘΕΣΕΩΣ

Το κείμενο της παρούσας κοινής θέσης δεν αποτελεί μόνον τη θέση στην οποία κατέληξε το Συμβούλιο, αλλά περιλαμβάνει επίσης και μέρος των τροπολογιών του Κοινοβουλίου από την πρώτη ανάγνωση. Πράγματι, το κείμενο αντικατοπτρίζει τις διοργανικές συζητήσεις, οι οποίες κατέστησαν δυνατή τη διατύπωση συμβιβαστικού κειμένου.

Το Συμβούλιο, στην κοινή του θέση, επέφερε αρκετές τροποποιήσεις στην πρόταση της Επιτροπής. Η Επιτροπή είναι της γνώμης ότι οι τροποποιήσεις αυτές δεν αλλοιώνουν τους στόχους της πρότασής της.

Οι περισσότερες από τις αλλαγές αυτές αφορούν τη διατύπωση, με αντικατάσταση λέξεων, φράσεων ή άρθρων. Έτσι λοιπόν, το άρθρο 7 της πρότασης διαχωρίστηκε σε δύο άρθρα, 6 και 7, πράγμα το οποίο οδήγησε σε αναδιάταξη των άρθρων, χωρίς αλλαγή του περιεχομένου. Με άλλες τροποποιήσεις εισάγονται τεχνικές αλλαγές, μερικές φορές για αποσαφήνιση ή, σε πολλές περιπτώσεις, για λεπτομερή ρύθμιση διαδικαστικών ζητημάτων. Οι αλλαγές αυτές εξηγούνται κυρίως με βάση την ισχυρή παράδοση που υπάρχει στον τομέα της πολιτικής αεροπορίας για λεπτομερείς ρυθμίσεις. Όντως, διάφορα κράτη μέλη ήταν της γνώμης ότι η πλέον ενδεδειγμένη νομοθετική πράξη για τη ρύθμιση του θέματος της αδειοδότησης θα ήταν ένας κανονισμός. Το καλύτερο παράδειγμα βρίσκεται στο παράρτημα I, όπου αναφέρονται λεπτομερείς προδιαγραφές για τα στοιχεία που πρέπει να αναγράφονται στην άδεια, όπως και για το χρώμα και την ποιότητα χαρτιού που πρέπει να χρησιμοποιείται.

Διάφορες από τις τροποποιήσεις που περιλαμβάνει η κοινή θέση είχαν υποστηριχθεί από το Κοινοβούλιο κατά την πρώτη του ανάγνωση και η Επιτροπή είχε ήδη τροποποιήσει την πρότασή της αναλόγως. Παράδειγμα τέτοιας τροποποίησης αποτελεί η απαίτηση διαχωρισμού, στο άρθρο 3, των εθνικών εποπτικών αρχών όχι μόνον από τους εκπαιδευτικούς φορείς (όπως προβλεπόταν στην πρόταση της Επιτροπής), αλλά και από τους φορείς παροχής υπηρεσιών αεροναυτιλίας.

Ο αριθμός ουσιαστικών αλλαγών που εισήχθησαν από το Συμβούλιο είναι περιορισμένος και οι αλλαγές μπορεί να θεωρηθεί ότι ευθυγραμμίζονται με τους στόχους της αρχικής πρότασης της Επιτροπής και της τροποποιημένης πρότασής της.

1. Η Επιτροπή είναι σε θέση να δεχθεί τις τροποποιήσεις σε διάφορες αιτιολογικές σκέψεις, με τις οποίες τονίζεται η κεφαλαιώδης σημασία της ασφάλειας, η προώθηση της κινητικότητας, η ανάγκη επαρκούς κοινωνικής προστασίας και η συμμετοχή καθιερωμένων ευρωπαϊκών δομών κοινωνικού διαλόγου (αιτιολογικές σκέψεις 9 και 17), όπως ήδη αναφερόταν στην τροποποιημένη πρότασή της.

2. Έχουν γίνει περισσότερο ευέλικτοι οι όροι πρόσβασης στο επάγγελμα όσον αφορά την ηλικία και το πτυχίο (άρθρο 5 παράγραφος 1 στοιχείο (α)), ούτως ώστε να ανοίξει η πρόσβαση σε περισσότερες κατηγορίες. Η τροποποίηση αυτή μπορεί να γίνει δεκτή, αφού διατηρούνται τα επίπεδα προτύπων ικανότητας. Οι όροι εισαγωγής στον κύκλο εκπαίδευσης, που οδηγεί στα εν λόγω πρότυπα ικανότητας, μπορεί να επαφίεται στη διακριτική ευχέρεια των κρατών μελών. Η απαίτηση ανωτάτου ορίου ηλικίας, που εισάγεται στο άρθρο 5, δεν τροποποιεί την πρόταση της Επιτροπής, καθώς δεν είχε σκοπό να τροποποιήσει την εθνική νομοθεσία κοινωνικής ασφάλισης.

3. Τα εναρμονισμένα πρότυπα ικανότητας συνεπάγονται ελευθερία κυκλοφορίας. Η Επιτροπή μπορεί να συμφωνήσει με τις τροποποιήσεις που προωθούν την κινητικότητα, όπως είναι ο περιορισμός της διακριτικής ευχέρειας των εθνικών εποπτικών αρχών να εισάγουν «εθνικές καταχωρίσεις», βάσει του άρθρου 7 παράγραφος 4. Η εν λόγω τροποποίηση συμβαδίζει με την πρώτη ανάγνωση του Κοινοβουλίου και την τροποποιημένη πρόταση της Επιτροπής.

4. Η τροποποίηση του Συμβουλίου στο άρθρο 8 παράγραφος 3. δίδει τη δυνατότητα στα κράτη μέλη, σε αντίθεση με την πρόταση της Επιτροπής, να ανεβάσουν το επίπεδο γλωσσικών απαιτήσεων στο εκτεταμένο επίπεδο (επίπεδο 5 της κλίμακας διαβάθμισης στο παράρτημα III), πέραν του συνήθους «επιχειρησιακού» επιπέδου (επίπεδο 4 της κλίμακας διαβάθμισης στο παράρτημα III), εάν τα κράτη μέλη είναι σε θέση να αποδείξουν ότι το ανώτερο επίπεδο απαιτείται για λόγους επιχειρησιακής ασφάλειας. Η τροποποίηση αυτή ευθυγραμμίζεται με την πρώτη ανάγνωση του Κοινοβουλίου και η Επιτροπή την είχε δεχθεί στην τροποποιημένη πρότασή της, αφού αυτή η εξαίρεση στον κανόνα πρέπει να αιτιολογείται δεόντως με βάση επιτακτικούς σκοπούς ασφάλειας.

5. Το Συμβούλιο εισήγαγε περισσότερη ευελιξία στην εφαρμογή των ιατρικών απαιτήσεων, βάσει των οποίων οι εθνικές απαιτήσεις πρέπει να είναι συνεπείς προς το πρότυπο τόσο του Eurocontrol, όσο και του ICAO. Καθώς το πρότυπο του Eurocontrol δεν έχει εγκριθεί επισήμως, όπως αναμενόταν κατά την έγκριση της πρότασης της Επιτροπής, η Επιτροπή μπορεί να δεχθεί τη μνεία δύο διεθνών πράξεων ως προτύπων για εθνικές απαιτήσεις. Ωστόσο, η μνεία των πράξεων πρέπει να είναι τυπικώς ορθή και να αναφέρει λεπτομερώς τη συγκεκριμένη έκδοση αυτών των διεθνών πράξεων.

6. Η διαγραφή των λογιστικών απαιτήσεων στο άρθρο 11 μπορεί να γίνει δεκτή, εφόσον οι περισσότεροι εκπαιδευτικοί φορείς θα καλύπτονται από παρεμφερείς διατάξεις που βρίσκονται σε άλλα μέρη της κοινοτικής νομοθεσίας.

7. Η Επιτροπή είναι σε θέση να υποστηρίξει τις τροποποιήσεις του άρθρου 15, οι οποίες θα συμβάλουν στην ελεύθερη κυκλοφορία των ελεγκτών εναέριας κυκλοφορίας. Το Συμβούλιο προχωρεί πέρα από την πρόταση της Επιτροπής, η οποία βασιζόταν σε νομοθεσία στον τομέα της αμοιβαίας αναγνώρισης των πτυχίων. Το νέο άρθρο δεν θα περιορίζεται στην απλή αναγνώριση της άδειας, αλλά θα καταλήγει σε αυτόματη αναγνώριση σημαντικών μερών της άδειας· επιπλέον, ο κάτοχος της άδειας θα δικαιούται να ανταλλάσσει την παλαιά του άδεια με νέα, χορηγούμενη στο κράτος μέλος όπου θα εργάζεται· τέλος, οι αρχές θα πρέπει να λαμβάνουν δεόντως υπόψη, εκτός από το «πτυχίο» του, την επαγγελματική του πείρα και τις ικανότητές του.

8. Οι αναφορές σε μέτρα εφαρμογής έχουν συγκεντρωθεί σε ένα νέο άρθρο 16, κατά το οποίο η Επιτροπή χάνει τη δυνατότητα να αλλάζει τις απαιτήσεις γλωσσικού επιπέδου μέσω διαδικασίας επιτροπής. Η Επιτροπή μπορεί να δεχθεί αυτόν τον περιορισμό.

9. Ένα νέο άρθρο σχετικά με μεταβατικές ρυθμίσεις επιβεβαιώνει τα δικαιώματα των σημερινών κατόχων αδείας. Μολονότι δεν αμφισβητείται η ισχύς των αδειών τους, θα χρειασθεί να παρατείνουν την ισχύ σύμφωνα με τα πρότυπα που καθορίζονται στην οδηγία. Η Επιτροπή είναι σε θέση να δεχθεί αυτή την τροποποίηση, που παρέχει την αναγκαία ασφάλεια δικαίου.

4. ΣΥΜΠΕΡΑΣΜΑ

Για τους προαναφερόμενους λόγους, η Επιτροπή κρίνει ότι η κοινή θέση που καθορίσθηκε στις 14.11.2005 δεν μεταβάλλει τους στόχους και την προσέγγιση της πρότασής της και, επομένως, μπορεί να την υποστηρίξει, πολλώ μάλλον αφού η κοινή θέση λαμβάνει δεόντως υπόψη τις τροπολογίες που προτάθηκαν από το Ευρωπαϊκό Κοινοβούλιο κατά την πρώτη ανάγνωσή του, καθώς και την τροποποιημένη πρόταση της Επιτροπής. Πράγματι, το κείμενο αντικατοπτρίζει τις διοργανικές συζητήσεις, οι οποίες κατέστησαν δυνατή τη διατύπωση συμβιβαστικού κειμένου.

5. ΔΗΛΩΣΗ ΤΗΣ ΕΠΙΤΡΟΠΗΣ

Η Επιτροπή υπέβαλε μονομερή δήλωση επί τη ευκαιρία του καθορισμού της κοινής θέσης (βλ. παράρτημα I).

ΠΑΡΑΡΤΗΜΑ I

Δήλωση της Επιτροπής

Η Επιτροπή θα αναλάβει να διενεργήσει εκτίμηση των επιπτώσεων σχετικά με το κατά πόσον είναι επιθυμητό να επεκταθούν τα προσόντα εκπαίδευσης και αδειοδότησης και σε άλλα επαγγέλματα, εκτός από τους ελεγκτές εναέριας κυκλοφορίας, που συμμετέχουν στην αλυσίδα ασφαλείας της διαχείρισης εναέριας κυκλοφορίας.